高适
淇上酬薛三据兼寄郭少府微
自从别京华，我心乃萧索。
十年守章句，万事空寥落！
北上登蓟门，茫茫见沙漠，
倚剑对风尘，慨然思卫霍。
拂衣去燕赵，驱马怅不乐。
天长沧州路，日暮邯郸郭，
酒肆或淹留，渔潭屡栖泊。
独行备艰险，所见穷善恶。
永愿拯刍荛，孰云干鼎镬！
皇情念淳古，时俗何浮薄。
理道资任贤，安人在求瘼。
故交负灵奇，逸气抱謇谔，
隐轸经济具，纵横建安作，
才望忽先鸣，风期无宿诺。
飘摇劳州县，迢递限言谑。
东驰眇贝丘，西顾弥虢略。
淇水徒自流，浮云不堪讬。
吾谋适可用，天路岂寥廓！
不然买山田，一身与耕凿，
且欲同鹪鹩，焉能志鸿鹤！